九效 慈寧
作者：葛立方
朝代：宋

paragraphs: 天龍兮負圖，地龜兮負書。
后皇兮純孝格天，台衮兮祕畫無前。
薜荔兮出之水中，芙蓉兮搴之木末。
碧玉上兮煙霄遠，彤霞爛兮秋水闊。
重翟兮順動，長御兮啟引。
交鼓兮緪瑟，簫鍾兮瑤簨。
御玉衣兮珠步摇，赭黄奉觴兮臣妾入朝。
建中天子兮百僞紛錯，我宋中興兮天返長樂。
四海爲養兮子職供，千秋萬歲兮慈寧宮。